หวั่นค่าเงินริงกิตอ่อนกระทบท่องเที่ยวใต้
เงินริงกิตอ่อนค่าหนัก หลังเงินทุนต่างชาติยังไหลออกไม่หยุด จับตาผลกระทบต่อการท่องเที่ยวภาคใต้ และผู้ส่งออก
29 ต.ค. 2565

เงินริงกิตอ่อนค่าหนัก หลังเงินทุนต่างชาติยังไหลออกไม่หยุด จับตาผลกระทบต่อการท่องเที่ยวภาคใต้ และผู้ส่งออก
นายอมรเทพ จาวะลา ผู้อำนวยการอาวุโส สำนักวิจัย ธนาคารซีไอเอ็มบี ไทย เปิดเผยว่า ค่าเงินริงกิตของมาเลเซียที่อ่อนค่าอย่างหนักต่อเนื่อง อาจส่งผลกระทบต่อธุรกิจไทย 2 กลุ่ม คือ กลุ่มโรงแรมในภาคใต้ เพราะนักท่องเที่ยวมาเลเซียซึ่งเป็นตลาดท่องเที่ยวหลักของไทยที่นิยมท่องเที่ยวในภาคใต้ อาจมาน้อยลงจากค่าใช้จ่ายท่องเที่ยวแพงขึ้น อีกธุรกิจหนึ่ง คือ กลุ่มผู้ส่งออก อาทิ น้ำยางข้น เครื่องใช้ไฟฟ้าและอิเล็กทรอนิกส์ ที่เป็นสินค้าส่งออกหลักของไทยไปมาเลเซีย
ทั้งนี้ ปัจจัยที่ทำให้เงินริงกิตอ่อนค่ามากกว่าประเทศอื่น น่าจะมาจาก 3 สาเหตุ คือ นโยบายของว่าที่ประธานาธิบดีสหรัฐคนใหม่ที่ไม่สานต่อทีพีพี ทำให้มาเลเซียเสียผลประโยชน์ เงินหยวนอ่อนค่าลงดึงสกุลเงินในภูมิภาคอ่อนลงในทิศทางเดียวกัน โดยมาเลเซียมีสัดส่วนการค้ากับจีนมากจึงกระทบมากตามไปด้วย และพฤติกรรมของนักลงทุนที่วิตกกังวลจากแรงเทขายจึงแห่ขายตาม ส่งผลให้เงินไหลออกจากตลาดเงินตลาดทุนของมาเลเซียกดดันเงินริงกิตดังกล่าว
"มาเลเซียมีสัดส่วนนักลงทุนต่างชาติถือครองพันธบัตรในสัดส่วน 40% จึงอ่อนไหวกว่าประเทศไทย แต่พิจารณาปัจจัยพื้นฐานของมาเลเซียยังน่าสนใจ ดอกเบี้ยสูง อันดับความน่าเชื่อถือดี และยังเกินดุลการค้าอยู่มาก จึงไม่คิดว่าจะเกิดวิกฤตค่าเงินริงกิตเพราะไม่ได้มาจากปัจจัยพื้นฐาน แต่มาจากเหตุการณ์เฉพาะในประเทศ และพฤติกรรมของนักลงทุนมากกว่า หากเงินหยวนกลับมามีเสถียรภาพและสหรัฐขึ้นดอกเบี้ยชัดเจน เมื่อนั้นริงกิตน่าจะหยุดอ่อนลง" นายอมรเทพ กล่าว